kardosdrur/scandi-wiki huggingface dataset:
Multikollinearitet

Multikollinearitet refererer til et problem, der kan opstå i regressionsanalyse, hvor to eller flere regressorer er meget tæt korrelerede. Multikollinearitet vil føre til upræcise, men ikke inkonsistente estimater. Dermed er det primært et problem i små stikprøvestørrelser. Hvis én af regressorerne kan forklares perfekt ud fra de øvrige regressorer, kaldes det *perfekt multikollinearitet*, hvorved og så er det ikke muligt at finde en vektor af koefficienter, der minimerer de kvadrerede residualer. Med andre ord brydes betingelsen om fuld rang, som er en antagelse i den lineære regressionsmodel. 

Eksempler på perfekt multikollinearitet i praksis: I praksis vil dette typisk forekomme, hvis den samme regressor ved et uheld indsættes to eller flere gange, eller hvis én af regressorerne ikke har nogen variation i stikprøven (og modellen dermed har to konstantled). Eksempelvis hvis man inkluderer en persons nationalitet som forklarende variabel, men alle personer i stikprøven har samme nationalitet. Et mere kompliceret eksempel er, hvis der er paneldata på personer (dvs. flere observationer for den samme person over tid), og der medtages person-specifikke fixed effects (dummies) sammen med en tidsinvariant person-specifik regressor (såsom fødselsår). Da kan fødselsår perfekt forklares lineært ud fra den personspecifikke dummy (det er bare fødselsåret gange dummien), og der er derfor perfekt multikollinearitet. Moderne software såsom Stata vil automatisk opdage dette før estimationen køres og forsøge at fjerne problematiske variable. 

Et mål for graden af multikollinearitet kan opnås ved at regressere en af de forklarende variable på de øvrige og tage R2 (forklaringsgraden) fra denne regression. Hvis bare én af disse regressioner har en R2 på 1, er der perfekt multikollinearitet.

Kilder 

Analyse
Jon Bang

Jon Bang (født 1964) er en tidligere dansk atlet. Han var medlem af Esbjerg AF og Freja Odense.

Jon Bang vandt det danske mesterskab i hammerkast 1987.

Jon Bangs far Orla Bang vandt otte danske mesterskab i hammerkast og et i vægtkast.

Internationale ungdomsmesterskaber 
1983 JEM Hammerkast 13. plads 51,76

Danske mesterskaber 
  1988 Vægtkast 18,70
  1987 Hammerkast 57,10
  1987 Vægtkast 17,85

Personlige rekord 
 Hammerkast: 58,29 1985
 Vægtkast: 17,97 1988
 Kuglestød: 13,56 1983
 Diskoskast: 38,69 1984
 Kastefemkamp: (54,33-12,63-37,32-16,31-30,05) 3.331p 1984

Eksterne henvisninger 
 DAF i tal – Jon Bang 
 Esbjerg AF – TOP 50

Atleter fra Esbjerg AF
Atleter fra Odense Freja
Diskoskastere fra Danmark
Hammerkastere fra Danmark
Kuglestødere fra Danmark
Tokyo Stock Exchange

Tokyo Stock Exchange (japansk: 東京証券取引所, Tōkyō Shōken Torihikijyo) er Japans fondsbørs. Den er beliggende i hovedstaden Tokyo og er verdens næststørste børs målt efter aggrereret markedskapitalisering af de noterede virksomheder. Kun New York Stock Exchange er større. I alt har Tokyo Stock Exchange 2.414 noterede virksomheder med en samlet markedskapitalisering på 3,1 trillioner dollars (maj 2010). 

Børsen blev grundlagt i 1878 som Tokyo Kabushiki Torihikijo og blev i 1943 slået sammen med ti mindre børser. Samtidig fik den hele landet som sit handelsområde. Det nuværende navn fik den efter afslutningen af 2. verdenskrig.

I dag drives børsen som et aktieselskab, der ejes af Tokyo Stock Exchange Group. De største aktieindekser er Nikkei 225, TOPIX og J30.

Kilder og eksterne henvisninger 
 Tokyo Stock Exchanges hjemmeside

Referencer 

Etableret i 1878
Finansielle servicevirksomheder fra Japan
Børser
Stock Exchange
Stock Exchange
Japans økonomi
Nikkei 225

Nikkei 225 (japansk: 日経平均株価, Nikkei heikin kabuka, 日経225) er et japansk aktieindeks, der indeholder 225 aktier noteret på Tokyo Stock Exchange. Indekset er blevet udregnet dagligt af avisen Nihon Keizai Shimbun siden 1950 som et prisvægtet gennenmsnit. I øjeblikket er det det mest anvendte japanske aktieindeks og nyder således samme status som Dow Jones Industrial Average. Siden januar 2010 er det blevet opdateret hvert 15. sekund i børsens åbningstid. 

Indekset har afveget meget fra lærebogs-modellen af en børs, som vokser stabilt eksponentielt. Nikkei 225 nåede sit "all-time-high" 29. december 1989 efter en periode, hvor Japan havde løftet sig fra at være et land i krise efter 2. verdenskrig. Fra 1950 begyndte små selskaber og fabrikker at vokse frem, og i 1970'erne og 1980'erne begyndte den japanske industri at anvende robotter i højere grad end andre landes virksomheder havde gjort før. Det satte skub i bilindustrien og derefter teknologiindustrien. Kendte firmaer som Honda, Hitachi og Sony blev store. 29. december 1989 nåede indekset 38,957.44 før den sluttede dagen på 38,915.87. Optimismen i Japan havde været høj i mange år. Siden 1989 er indekset faldet markant, og ligger i dag på 10,303.83 (lukkekurs 17. december 2010). 

Blandt virksomhederne i indekset er Canon, Casio, Fuji, Fujitsu, Hitachi, Japan Airlines, Konica Minolta, Mazda, Mitsubishi, Nikon, Nissan, Panasonic, Pioneer, Sony, Suzuki og Toyota.

Eksterne henvisninger 

 Nikkei 225-indekset

Etableret i 1950
Japans økonomi
Aktieindeks
Curtis LeMay

Curtis Emerson LeMay (15. november 1906 i Columbus, Ohio – 1. oktober 1990 på March Joint Air Reserve Base, Riverside County, Californien) var en amerikansk general i United States Air Force samt den uafhængige George Wallaces vicepræsidentkandidat ved præsidentvalget i 1968. Han var stabschef i USAF fra 1961 til 1965. 

LeMay havde under 2. verdenskrig en central rolle i US Army Air Forces (USAAF). I slutningen af krigen blev han øverstbefalende i Fjernøsten og havde således ansvaret for bombekampagnen mod Japan, der indebar massive angreb på over 60 byer, inklusiv tæppebombningen af Tokyo i marts 1945, hvilket menes at have kostet 100.000 menneskeliv på en nat samt atomangrebene over Hiroshima og Nagasaki, der kostede 125.000-250.000 japaneres liv. 

Efter krigen blev LeMay chef for de amerikanske flystyrker i Europa. Han blev dermed leder af de allieredes luftbro til Berlin 1948-1949 under den sovjetiske blokade. I 1949 blev han chef for Strategic Air Command, og i 1961 stabschef i det amerikanske luftvåben. Det var med begrænset succes, idet LeMay som kompromisløs antikommunist konstant kom på kant med forsvarsminister Robert McNamara, luftfartsminister Eugene Zuckert og forsvarschef Maxwell Taylor. LeMay var fortaler for en mere aggressiv linje i Vietnamkrigen og tilskrives udtrykket "vi burde bombe Vietnam tilbage til stenalderen".

Under Cubakrisen kom han i 1962 i konflikt med præsident John F. Kennedy og Robert McNamara idet han hævdede at man skulle bombe ramperne til de kernevåbensbestykkede missiler, som Sovjetunionen havde placeret på Cuba. Kennedy besluttede at der skulle indføres en blokade mod Cuba, hvilket LeMay modsatte sig. Selv om Sovjetunionen fjernede sine missilramper, foreslog LeMay efter krisen at USA skulle bombe Cuba. 

LeMay trak sig tilbage fra militæret i 1965 og stillede i 1968 op som vicepræsidentkandidat for George Wallace.

Eksterne henvisninger 

Militærfolk fra USA
Politikere fra USA
Andrew Cuomo

Andrew Mark Cuomo (født 6. december 1957 i Queens, New York City) er en amerikansk politiker og advokat fra det Demokratiske Parti. Han var guvernør i delstaten New York fra 1. januar 2011 til 23. august 2021.

Han er uddannet i jura fra Fordham University i 1979 og Albany Law School i 1982. Cuomo har bl.a. arbejdet som advokat og været formand for New York Citys hjemløsekommission. Fra 2007 til 2010 var han New Yorks justitsminister, og fra 1997 til 2001 var han boligminister i Bill Clintons regering.

I 2021 blev han undersøgt for seksuelle krænkelser, hvor Joe Biden opfordrede ham til at trække sig hvis rygterne var sande. Cuomo benægtede, men valgte at træde tilbage som guvernør. Viceguvernør Kathy Hochul overtog posten.

Han er søn af Mario Cuomo, der var New Yorks guvernør fra 1983 til 1994, og bror til CNN-vært Chris Cuomo. Andrew Cuomo har siden 2005 været fraskilt fra Kerry Kennedy, som er datter af Robert F. Kennedy, og som han har tre børn med.

Referencer

Eksterne henvisninger 

 Andrew Cuomos officielle hjemmeside

Guvernører i New York
Ministre fra USA
Personer fra New York City
Bernhardt Tastesen

Bernhardt Tastesen (10. januar 1926 i Aarhus – 22. april 2002 i Kolding) var en dansk politiker, der var medlem af Folketinget for Socialdemokratiet i Koldingkredsen fra 1964 til 1988. 

Tastesen blev uddannet bager i Christiansfeld og var allerede i sine unge år politisk aktiv; i 1944 blev han formand for Danmarks Socialdemokratiske Ungdom i Haderslev. Han skiftede senere erhverv og blev assurandør hos Alka Forsikring, hvor han i 1972 sluttede som konsulent. 

Han var fra 1956 til 1971 bestyrelsesmedlem i Socialdemokratiet i Kolding og var fra 1963 til 1966 tillige medlem af Kolding Byråd. Han blev valgt til Folketinget i 1964 og var bl.a. sit partis Christiania- og narkotikaordfører. Som Christiania-ordfører satte han sig i spidsen for Socialdemokratiets accept af fristaden. Gennem sin tid på Christiansborg var han desuden formand for flere af Folketingets udvalg: Skatteudvalget, Retsudvalget og Socialudvalget. Han sad endvidere i bestyrelsen for Socialdemokratiets folketingsgruppe i flere år, ligesom han var medlem af Nordisk Råd. I 8 år var han desuden statsrevisor, ligesom han var medlem af Radiorådet.

Tastesen talte ofte minoriteternes sag, bl.a. kæmpede han for sigøjnernes rettigheder. 

Han var fra 1971 til 1980 formand for landsforeningen Ungdomsringen og fra 1996 til 1999 landsformand for Dansk Russisk Forening.

I sine sidste år var Tastesen medlem af Ældrerådet i Kolding.

Bibliografi
 Bernhardt Tastesen: Min Christiansborg-tid (2001)

Personer fra Aarhus
Bagere fra Danmark
Tidligere folketingsmedlemmer fra Socialdemokraterne
Folketingsmedlemmer i 1960'erne
Folketingsmedlemmer i 1970'erne
Folketingsmedlemmer i 1980'erne
Selvbiografer fra Danmark
Medlemmer af DRs bestyrelse (tidligere Radiorådet)
Medlemmer af Kolding Byråd
Foreningsformænd fra Danmark
Statsrevisorer fra Danmark
Personer i Kraks Blå Bog (afdøde)
Kommunalbestyrelsesmedlemmer fra Socialdemokraterne
Assurandører fra Danmark
Dansksprogede forfattere fra Danmark
Punata

Punata er en by i den centrale del af Bolivia beliggende i provinsen Punata, i departementet Cochabamba.

Ekstern henvisning 

Byer i Bolivia
Hørsholm Baseball Softball Klub

Hørsholm Baseball Softball Klub er en dansk baseball og softballklub, der blev etableret i 1977 i Hørsholm i Nordsjælland.

Historie 
Hørsholm BSK er den ældste eksisterende baseball/softball klub i Danmark. Klubben er stiftet i 1977 af de to pionerer: Peter Sundberg og Jens Terkelsen. Oprindelig kun som en gymnasie-aktivitet og i øvrigt kun med baseball på programmet, men klubben fandt hurtigt sammen med ligesindede og deltog i Dansk Baseball Softball Forbunds stiftende generalforsamling i 1978. I slutningen af 1970'erne og de tidlige 1980ere vandt klubben fire danske baseball mesterskaber og deltog to gange i Europa Cup'en. I 1983 døede baseball ud i Danmark, mens softball for alvor blomstrede op. Klubbens første damesoftballhold kom til i 1979 hvor herrerne ligeledes begyndte at spille softball. Lige fra starten var HBSK dominerende i softball-rækkerne. Damerne vandt det første af 19 DM-titler i 1982, mens herrerne vandt syv DM-titler i træk i perioden 1984 til 1990, som stadig er rekord. 
Fra 2006 til 2010 holdt dameholdet pause i Hørsholm, mens herrerne har holdt fanen højt gennem alle årene. Klubbens bedste hold, som nu kalder sig Hørsholm Hurricanes, har som det eneste hold i Danmark altid spillet i 1. division. Herreholdet vandt sine 11.,12.,13., 14., 15. og 16. DM-titler i 2010, 2011, 2012, 2014, 2017 og 2019, og har i øvrigt også fejret europæiske triumfer ved at vinde den såkaldte Cup Winners Cup i både 2009 og 2010 og Europa Cup'en for mesterhold i 2011 og afløseren for EC, Super Cup i både 2012 og 2019.

Hold 
Hørsholm BSK kunne i 2019 stille med to herresoftballhold (et i 1. division og et i 2. division), et damesoftballhold (1. division), et u12 juniorsoftballhold, et u15 juniorsoftballhold, et u19 juniorsoftballhold og et superseniorsoftballhold. Der spilles i øjeblikket ikke baseball i klubben.

Bane 
Hørsholm BSK træner og spiller hjemmekampe på softballbanen – Hurricane Park – i Hørsholm Idrætspark. Banen har internationale mål og der blev i 1988 spillet EM for damer, i 1995 spillet EM for herrer og i 2011 spillet Europa Cup for herrer på banen.

Danmarksmesterskaber 
 Baseball: 1978, 1979, 1982, 1983, 1993.
 Softball, herrer: 1980, 1984, 1985, 1986, 1987, 1988, 1989, 1990, 1992, 1999, 2010, 2011, 2012, 2014, 2017 og 2019
 Softball, damer: 1982, 1983, 1984, 1985, 1988, 1989, 1990, 1991, 1992, 1993, 1994, 1995, 1998, 1999, 2000, 2001, 2013, 2018 og 2019

Eksterne links 
 Officiel hjemmeside for Hørsholm Baseball Softball Klub 

Softball
Sportsklubber i Danmark
Etableret i 1977
Baseball Softball Klub
Vonsild Skole

Vonsild Skole - tidl. Vonsild Sogneskole - er en kommunal folkeskole, beliggende i Vonsild, ca. 1 km. syd for Kolding. De nuværende bygninger blev indviet i 1960 og er sidenhen blevet udvidet flere gange. Der går omkring 420 elever på skolen.

Historie 
Da Vonsild lå i det slesvigske rytterdistrikt, blev der i modsætning til resten af kongeriget ikke oprettet rytterskoler under Frederik 4. Der var dog undervisning i kirkens degnehus. Skolens nuværende bygninger blev bygget i slutningen af 1950'erne og er sidenhen udvidet flere gange.

Skolen før 1960 
Der vides ikke meget om det ældste skolevæsen i Vonsild, men det var pålagt sognene at holde en degn, hvis hovedopgave var at lære børnene at læse Luthers Katekismus. Det ældste degnehus i Vonsild lå ved siden af Vonsild Kirke. Da den gamle kirke blev revet ned, er degnehuset sandsynligvis også revet ned. Det vides dog, at man byggede et nyt skolehus samtidig med den nye kirke i 1824. I 1916 gennemgik skolehuset en større modernisering, og dette skolehus fungerede som sognets centrale skole helt frem til 1960.

Skolen efter 1960 
I løbet af 1950erne stod det klart, at skolehuset ikke længere var tidssvarende. Man påbegyndte derfor arbejdet med at bygge en ny og moderne skole, der blev tegnet af koldingarkitekterne Holm & Andersen. Den nye skole blev taget i brug i 1960. Skolen oplevede betydelig fremgang i elevtallet fra begyndelsen af 1960'erne og 1970'erne. Dette hang sammen med en større udbygning med parcelhuse i Vonsild, f.eks byggede man Teglparken og »Marmeladekvarteret«. Derved ændrede Vonsild sig fra at være en landsby til at blive en forstad til Kolding. Skolen elevtal voksede stadig, og i 1972-1973 udvidede man derfor med 2 normalklasseværelser, børnehaveklasselokale, specialundervisningslokale og et sikringsrum. Den næste større udvidelse kom i årene 1979-1982. med 6 normalklasser, mediatek og administration. I de følgende år kom 6 faglokaler og et filmlokale og derefter endnu 6 klasselokaler samt en idrætshal. Elevtallet voksede helt frem til midten af 1980'erne og toppede i 1986 med ca. 450 indskrevne elever. Derfra gik det langsomt tilbage, og skolen har i dag ca. 350 elever. I 2002 udvidede skolen igen med en indskolingsfløj, og samtidig udvidedes idrætshallen med en minihal. Med denne udvidelse flyttede skolens SFO til nye lokaler.Eleverne er fordelt på 0.-9. klasse og skolens klassetrin er delt i en indskolingsafdeling for 0.-2. klasse, grøn aula for 3.-6. klasse og blå aula for 7.-9. klasse. Den 1. august 2008 blev skolen en Team Danmark idrætsskole med fokus på mere bevægelse og idræt for alle elever fra 0.-6. klassetrin.
Vonsild Sogneskole blev en total røgfri skole d. 1. oktober 2007. Det havde længe været forbudt for eleverne at ryge, men i 2007 besluttedes det, at rygeforbuddet også gælder samtlige medarbejdere på skolen.

Noter

Eksterne henvisninger 
 Skolens hjemmeside
 Skolens Internationale blog 
 Skolens Nordiske blog 

Folkeskoler
Bygninger, konstruktioner og anlæg i Kolding
Uddannelse i Kolding
Det danske kulturlandskabs udvikling

Det danske kulturlandskabs udvikling er betinget af et samspil mellem forskelligartede klimatiske, naturbetingede (geologiske, naturgeografiske, biologiske, zoologiske) og kulturelle (menneskeskabte) forhold.

Grundelementerne i det danske landskab er formet af den sidste istid Weichsel-istiden, omend tidligere istider (og anden geologiske aktivitet) naturligvis har skabt grundlaget. Artiklen om den geologiske epoke Pleistocæn giver et overblik over de mange istider og mellem-istider der har påvirket Danmark.

Efter at isen trak sig tilbage blev de geologiske påvirkninger af mindre betydning, men ændringer i klimaet (der også havde været med til at skabe istiderne) var stadig af stor betydning for hvilken plante- og dyreliv der kunne trives i Danmark, og dermed for hvilke kulturer der kunne udvikle sig. Artiklen om Danmarks urhistorie giver et overblik over hvordan klimaet gradvist blev mildere og mildere, for dernæst at blive lidt køligere igen som vi kender det i dag.

Senest har naturligvis mennesket, specielt via landbrug og skovbrug påvirket landskabet. Dette er beskrevet i artiklerne om landbrugshistorie, skovbrug og Landsbyer i Danmark.

Skemaet herunder viser på oversigtsform hvordan landskabet har udviklet sig fra primært at være domineret af klimatiske faktorer til primært at være menneskeskabt, hvordan det danske kulturlandskab er opstået. Samtidig er det også historien om hvordan skoven langsomt blev helt dominerende i Danmark for derefter næsten at forsvinde igen.

Se også 
 Landbrugets historie
 Skovbrugets historie
 Danmarks førindustrielle bebyggelse
 Landsbyer i Danmark
 Danmarks urhistorie
 Danmarks forhistorie

Referencer 
 Landskabets udvikling i Danmark 

Kulturlandskab
Landbrugshistorie
Kulturlandskabs udvikling
Kulturlandskabs udvikling
Holocæn
Pleistocæn
Weichsel-istiden
Ensenada

Ensenada er den tredje største by i den mexicanske delstat Baja California. Den befinder sig i kommunen med samme navn, som er den største i areal i Mexico. Folketællinger fra 2005 viser at der bor 689.075 indbyggere i byen, men tallet er stigende. Ensenada er en vigtig havneby for Baja California.

Sport 
Billøbet Baja 1000, som ender i La Paz, starter fra Ensenada.

Byer i Mexico
La Rumorosa

La Rumorosa er en landsby i den mexicanske delstat Baja California. Landsbyen befinder sig i kommunen Tecate. Folketællinger fra 2005 viser et indbyggertal på 1.615 i La Rumorosa.

Klima 
Byen har et middelhavs klima med tør sommer og regnfulde vintre og varme snefald som lejlighedsvis er blevet observeret i byen mest i februar.

Byer i Mexico
Anja Althaus

Anja Althaus (født 3. september 1982 i Magdeburg) er en tidligere tysk håndboldspiller der senest spillede for Győri Audi ETO KC som stregspiller, hvor hun også nåede at vinde EHF Champions League 2017-18. Hun optrådte fra 2002 til 2014 for Tysklands håndboldlandshold.

Privat danner hun par med den tidligere Viborg HK spiller Nicolai Hansen og nuværende topdommer.

Klubhold 
Hun begyndte at spille håndbold i Sportclub Magdeburg som 8-årig ,og da hun var fyldt 16 år flyttede hun til HC Niederndodeleben der på daværende tidspunkt spillede i den 2. bedste liga. I 2000 skiftede hun til Triers største klub DJK/MJC Trier der spillede i Bundesligaen. I 2003 vandt klubben det tyske mesterskab.

Althaus underskrev 15. januar 2007 en 2 årig kontrakt med Viborg HK gældende fra sommeren 2007. Siden er kontrakten blevet forlænget to gange, så hun har kontrakt med Viborg HK til sommeren 2012.
I februar 2012 meddelte Althaus, at hun ville forlade Viborg HK i indeværende sæson grundet manglende spilletid siden trænerskiftet fra Jakob Vestergaard til Martin Albertsen, som foretrak klubbens nytilkomne norske landsholds-stregspiller, Marit Malm Frafjord.

I sæsonen 2012/2013 og 2013/2014 repræsenterede Anja Althaus den tyske mesterskabsvinder Thüringer HC. Hun skrev efterfølgende i 2014 en kontrakt med den makedonske storklub ŽRK Vardar, men offentliggjorde at hun ville stoppe karrieren i 2017. Hun fik efterfølgende et tilbud fra den ungarsk storklub Györi Audi ETO KC, som hun ikke kunne sige nej til.

Til sommeren 2018, stopper Althaus endegyldigt karrieren.

Landshold 
Hun fik debut på det tyske A-landshold den 5. april 2002 i Neubrandenburg i en kamp mod Ungarn. Få dage før Europamesterskaberne 2010 i Danmark havde hun i alt spillet 172 kampe og scoret 383 mål for nationalmandskabet.

Portræt 
Følgende karakteristik af Althaus som spiller stod at læse på den danske damehåndbold-nyhedsportal, Europamester.dk i anledning af hendes 29 års fødselsdag i 2011:

Althaus er det man kalder en hård nyser, som hvad enten hun spiller forsvar eller angreb virkelig leverer varen for sit hold, hun er en stor pige og med de mange tatoveringer og det farvede hår, må hun nogle gange virke lidt skræmmende på modstanderne.

Man kan mene hvad man vil om Anja Althaus kontante spillestil, men man kommer ikke udenom at hun også er en damn dygtig håndboldspiller, at hun kan gribe og score siger næsten sig selv for en stregspiller på det niveau, men hun gør det bedre end de fleste og så har Althaus en fantastisk god placeringsevne, ikke mindst hendes sammenspil med Grit Jurack er ekseptionelt flot og noget som fortjener sit eget kapitel i historien om Viborg HK i de her år.Link til original side med notits (nederst)

Referencer

Eksterne henvisninger 

 Anja Althaus spillerprofil  på Viborg HKs officielle hjemmeside.

Håndboldspillere fra Tyskland
Håndboldspillere fra Viborg HK
Personer fra Magdeburg
GFAJ-1

GFAJ-1 er en cultivar af stavformede bakterier i familien Halomonadaceae. Den ekstremofile mikrobe blev isoleret fra en basisk saltsø lokaliseret i det østlige Californien, Mono Lake – og rapporteret som ny for videnskaben af et forskningsteam ledet af NASA astrobiologen dr. Felisa Wolfe-Simon, i en 2010 Science-artikel.

Ifølge forfatternes hypotese vil mikroben, når den fosfor-underernæres, være i stand til at anvende arsen i stedet for fosfor i dets strukturer; proteiner, lipider og metabolitter så som ATP, såvel som dets DNA og RNA.
 Øjeblikkeligt efter offentliggørelsen, udtrykte andre mikrobiologer og biokemikere tvivl om denne hypotese og påstanden om at denne bakterie anvender arsen i stedet for fosfor i dens stofskifte bliver debatteret heftigt i det videnskabelige samfund.

Senere (2012), er hypotesen om at GFAJ-1 kan erstatte fosfor med arsen, blevet afkræftet. Det der kan fastslås er at GFAJ-1 selv i lav koncentration af fosfor kan udvinde fosfor – og det selv i høj koncentration af arsen.

Opdagelse 

GFAJ-1 bakterien blev opdaget af geomikrobiologen Felisa Wolfe-Simon, en NASA astrobiologisk stipendiat fra US Geological Survey i Menlo Park.

GFAJ står for "Give Felisa a Job".

Organismen blev isoleret og kultiveret i begyndelsen af 2009 fra prøver hun og hendes kolleger samlede fra sedimenter på bunden af Mono Lake, Californien, USA.

Mono Lake er en saltsø (omkring 90 gram/liter) og basisk (pH=9,8).

Saltsøen har også en af de højeste naturlige koncentrationer af arsen i verden (200 μM).

Opdagelsen blev offentliggjort den 2. december 2010.

Taksonomi og fylogeni 

Molekylær analyse baseret på 16S rRNA sekventiering viser GFAJ-1 til at være tæt beslægtede til andre moderat halofile ("salt-elskende") bakterier fra familien Halomonadaceae. Selvom forfatterne opstiller et kladogram i hvilket cultivaren er indlejret blandt medlemmer af Halomonas, inklusiv H. alkaliphila og H. venusta, tildelte de ikke eksplicit cultivaren til denne slægt. 
Mange bakterier er kendt til at være i stand til at tolerere høje koncentrationer af arsen, og til at være foruddisponeret til at optage det i deres celler.
 
GFAJ-1 kan selv når den fosfor-underernæres, fortsætte med at vokse – og det selv i høj koncentration af arsen.

Se også 
 Arsen biokemi
 Arsenforgiftning
 Arsengiftighed
 Organoarsen kemi

Kilder/referencer

Eksterne henvisninger 

 NASA.gov: "NASA-Funded Research Discovers Life Built With Toxic Chemical" — (2 December 2010)
 NASA – Astrobiology Magazine: "Searching for Alien Life, on Earth". — (9 October 2009)
 Felisa Wolfe-Simon's web site

Proteobakterier
Astronomi
Californien